PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)

1. Pripravovaný právny predpis:

Návrh vyhlášky Ministerstva spravodlivosti Slovenskej republiky o hodnotách výstrojných súčastí pre príslušníkov Zboru väzenskej a justičnej stráže na rok 2027 (ďalej len „návrh vyhlášky“).

2. Základné ciele právnej úpravy:

V súlade s § 129 ods. 8 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky 
a Železničnej polície v znení neskorších predpisov (ďalej len „zákon“) je Ministerstvo spravodlivosti Slovenskej republiky splnomocnené ustanoviť všeobecne záväzným právnym predpisom hodnoty výstrojných súčastí, ktoré tvoria hodnotu služobnej rovnošaty a jej súčastí pre príslušníkov Zboru väzenskej a justičnej stráže každý rok podľa reálnych nákupných cien.

Určenie hodnoty služobnej rovnošaty a jej súčastí slúži na výpočet výšky peňažného 
a nepeňažného plnenia poskytovaného príslušníkom Zboru väzenskej a justičnej stráže pri vzniku služobného pomeru, počas služobného pomeru a pri skončení služobného pomeru v závislosti 
od toho, či vykonávajú štátnu službu v služobnej rovnošate alebo v služobnej rovnošate striedavo s občianskym odevom.

3. Zhodnotenie súčasného stavu:

Hodnotu služobnej rovnošaty a jej súčastí pre príslušníkov Zboru väzenskej a justičnej stráže na výkon štátnej služby v súčasnosti ustanovuje vyhláška Ministerstva spravodlivosti Slovenskej republiky č. 33/2026 Z. z. o hodnotách výstrojných súčastí pre príslušníkov Zboru väzenskej a justičnej stráže na rok 2026 z 26. februára 2026.

Návrh vyhlášky predstavuje opakujúcu sa zmenu právnej úpravy, ktorá vyplýva z § 129 ods. 8 zákona, a to ustanoviť každý rok podľa reálnych nákupných cien vo všeobecne záväznom právnom predpise, hodnoty výstrojných súčastí, ktoré tvoria hodnotu služobnej rovnošaty a jej súčastí pre príslušníkov Zboru väzenskej a justičnej stráže.


4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy návrhu právneho predpisu formou zasielania podnetov, 
či návrhov v intenciách vecného zamerania podľa bodu 2. 

Kontaktné údaje: 

Ministerstvo spravodlivosti Slovenskej republiky 
sekcia legislatívy, odbor legislatívy trestného práva
Račianska 71 
813 11 Bratislava
email: anna.gracikova@justice.sk 

5. Predpokladaný termín začatia pripomienkového konania:

Október 2026 

